b'\n_START_ARTICLE_\nMarko Ur\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nUr\xc5\xa1i\xc4\x8d je diplomiral iz filozofije in psihologije leta 1975 na Filozofski fakulteti v Ljubljani. Najprej je slu\xc5\xbeboval kot gimnazijski profesor, pozneje tudi kot novinar in knji\xc5\xbeni urednik. Obenem je nadaljeval \xc5\xa1tudij logike pri profesorju Franetu Jermanu, magistriral je leta 1984 (Aristotelova modalna logika), doktoriral pa leta 1990 (Implikacija in deduktivna nujnost). Po doktoratu se je izpopolnjeval pri profesorju Paulu Weingartnerju v Salzburgu (logika relevance). Od leta 1992 je zaposlen kot univerzitetni u\xc4\x8ditelj na Filozofski fakulteti Univerze v Ljubljani, od 2003 kot redni profesor. Predava tudi na Fakulteti za dru\xc5\xbebene vede Univerze v Ljubljani._NEWLINE_Najve\xc4\x8d se ukvarja s filozofsko logiko, filozofijo prostora in \xc4\x8dasa, (filozofsko) kozmologijo, metafiziko, filozofijo religije, primerjalno religiologijo in teorijo simbolov. Pi\xc5\xa1e tudi literarna besedila in filozofsko prozo.\n_START_SECTION_\nV medijih\n_START_PARAGRAPH_\nMojca Vizjak Pav\xc5\xa1i\xc4\x8d: O pozabljeni generaciji filozofov. Marko Ur\xc5\xa1i\xc4\x8d, filozof\xc2\xa0: Zakaj je treba ponovno osvetliti \xc5\xbeivljenje in delo doktorandov Franceta Vebra. Delo, 17. januar 2017.'